Papersnake/gushiwen huggingface dataset:
梅花喜神谱·就实六枝
宋伯仁（宋代）

一竿风雨寒，独点严陵濑。
苟非伸脚眠，曷见光武大。
题钱宋汉杰清梦图 其一
程俱（宋代）

展尽衡庐清影，卷将震泽俱还。自有毫端千刹，谁论块视三山。
西林八景 其八 洛女仙飞
张永明（明代）

双娥洛浦奋雄飞，遐举翩翩上紫微。漫道乘鸾归玉女，浪闻鼓瑟属湘妃。

凌虚天阙云为驾，步月蟾宫羽作衣。千载仙踪如可作，不徒太姒嗣前徽。
次韵尹朋梅花
尤袤（宋代）

江北江南天未春，阳和先已到孤根。
斜枝冷落溪头路，瘦影扶疏竹外村。
水部未妨时遣兴，玉妃谁复与招魂。
天寒好伴罗浮醉，明月清风许重论。
戊寅夏日题泌水园
毕自严（明代）

曩辞藩臬守衡门，卜筑先开泌水园。名缰牵人苦不解，荏苒念水托空言。

羲爻倏踰亲鱼鸟，此地初搆亭与沼。亭对青山绕翠微，沼涵碧水通深窈。

乘风坐月景偏奇，柳色莲香竞陆离。有时独步或揖客，一觞一咏足栖迟。

更忆孔门各言志，惟有点也契圣意。兹园可浴亦可风，依稀似得狂客致。

老态龙钟厌世纷，何殊野鹤与閒云。科头跣足聊自适，门外阴晴付罔闻。
东屯庄监秤六言三首 其三
刘学箕（宋代）

割尽黄云万顷，舂成玉粒千仓。出甑香粳满舍，压糟新酒盈堈。

田家惭愧时熟，官赋催徵可偿。
依韵奉和永叔感兴五首
梅尧臣（宋代）

泉上有君子，斋祠达主诚。
向来霖雨暴，触处蛟鼍鸣。
既祈致日霖，杲杲纾民情。
天子遣以报，固匪媚取名。
因成感兴章，庶用语平生。
蹈道欠已熟，情田不须耕。
雪晴
杨凝式（唐代）

春来冰未泮，冬至雪初晴。为报方袍客，丰年瑞已成。
春晚
于石（宋代）

夕阳门巷静无尘，茶灶烟凝碧树阴。
千尺游丝萦远思，一声幽鸟伴孤吟。
落红庭院春多少，新绿池塘水浅深。
每向静中观物态，荣枯过眼不关心。
答潘麟生
刘履芬（清代）

阑风苦雨积莓苔，兼喜湖山绿酒杯。握手花丛人渐老，论心水会我重来。

频年离绪桓三弄，遍地征尘杜《八哀》。短后儖儳落ヰ马，公言龛乱正须材。
过兰亭
傅梦得（宋代）

右军堂下过，尚有读书坛。
水曲觞何在，池荒墨未乾。
人多寻古迹，我亦渡寒滩。
要把兰亭记，摩挲醉眼看。
长句寄周舍人子充
杨万里（宋代）

省斋先生太高寒，肯将好官傅好山。
又告君王觅闲散，要读短檠三万卷。
州家新画瑞雾图，渠莫错认何关渠？
青原两公复双起，山川出云不在此。
自怜无地寄病身，四海知己非无人。
老穷只是诗自悟，春色撩人又成句。
寄戴石屏
乐雷发（宋代）

曾到元郎吟处吟，雪蓬烟艇欠相寻。
凤鸣道国空诗句，雁到衡峰只信音。
拾橡祠边寒听雨，纫兰院里夜分衾。
蹇驴倘遂黄花约，鸦觜敲烟共掘参。
最高楼
伍梅城（宋代）

知君久，勘破得名关。未老得先闲。今年最喜吟身健，生朝更觉闲肠宽。且随家，将秫种，买花看。

门外吏、催科无一迹。窗下客、谈诗常经日。儿玉树，弟金兰号友兰。华堂举案齐眉乐，锦天歌客笑声欢。问何如，福东海，寿南山。
孤舟
祁衍曾（明代）

春水瀰茫远接天，微风斜燕最堪怜。孤舟一系离人思，肠断凫雏傍母眠。
次韵刘簿祷雨西峰 其一
方岳（宋代）

句律清圆蚌剖胎，断无尘土到灵台。开张九虎排云入，约束五龙驱雨来。

造物无私心感动，太平有象笔追回。焚香小待生呈佛，未放青天万里开。
浣溪沙 春去
沈佩（清代）

杨柳丝丝系玉骢。杜鹃啼处晚烟浓。春光遍逐水流东。

满院落花愁寂寂，一帘飞絮恨匆匆。无聊最是月明中。
和虞守感秋二首 其二
姜特立（宋代）

家音何用寄，邮置有沉浮。旦夕天边去，书来一雁秋。
暮春次韵二首 其二
周密（宋代）

单衣初试觉身轻，芳径无花午气清。风罥断丝庭宇静，日长时听打茶声。
和文与可洋州园亭三十咏 菡萏轩
苏辙（宋代）

开花浊水中，抱性一何洁。
朱槛月明时，清香为谁发。
寄傲轩
陈渊（宋代）

南窗何似北窗凉，寄傲乘风各有方。俯仰尚嫌天地窄，卷舒宁计古今长。

酒斟盏里浮醅绿，菊采篱边满眼黄。万事醉来俱不醒，时飞清梦到羲皇。
和昌英主簿叔社雨
杨万里（宋代）

愁已春相背，诗仍债未还。
雨声宜小睡，竹户且深关。
梦钓鸥边雪，衰忘镜里颜。
起来聊觅句，句在眼中山。
三鸟咏之一提壶引
贺铸（宋代）

绿野带江春漠漠，露湿花蔫朝暮薄。
年芳婉娩欲辞人，啼鸟殷勤劝行乐。
提壶真起予，十千美酒当剩沽。
金龟宝貂家所无，持底可过黄公垆。
调官东来今几日，谓有公田宜种秫。
朝廷未除私酿律，安得一试焦革术。
提壶鸟，叹吾与尔皆悠悠。
君不见长安两市多高楼，大书酒旆招贵游。
脱闻提壶鸣树头，论槽买瓮更献酬。
庶几此声知所投，胡为南乡长滞留，
端使北宗狂客羞。
蓝涧杂诗五首 其四
蓝仁（明代）

寂寞扬雄宅，荒芜董子园。生涯谋转拙，儒术道空存。

野竹钞书尽，清池洗墨浑。唯应门外水，花发似桃源。
早春十绝呈石湖
陈造（宋代）

树外晴云不拟飞，东风无力惬单衣。
垂杨院宇斜阳里，还是钩帘待燕归。
水调歌头（寿赵文昌）
方岳（宋代）

剡曲一篷月，乘兴到人间。蓬莱山在何处，鹤骨不禁寒。胸有云门禹穴，笔有禊亭晋帖，风露洗脾肝。秋入紫宸殿，磨玉写琅玕。

问何如，趋琐闼，系狨鞍。江涛今已如此，可奈寸心丹。我宋与天无极，公寿如春难老，王气自龙蟠。勋业付浯石，留与世人看。
赠熊易课
陈杰（宋代）

宿雨初收水满村，断桥千事不相闻。
隔篱试写流年影，手种山田熟几分。
次竹窗见寄韵
周密（宋代）

季鹰次第赋归来，底用莼鲈苦苦催。顾我已如无用木，从人自笑不然灰。

江湖空有忧时叹，朝野应多济世才。不信子牟存阙意，可能全付与衔杯。
路居士山水歌
王洋（宋代）

人年八十百虑昏，丈人耳目方聪明。
他人到此筋力疲，丈人胜如年少时。
老中强健闲中忙，经卷丹炉肘后方。
金书千轴造理窟，赤城七篇谈坐忘。
我年三十始相识，丈人年已几六十。
往来出处三十年，体无作用神安然。
静窥了不见根底，我谓君心祗如此。
那知能事有别肠，笔下风光穷妙理。
龟溪道人古衲师，心辞声利常无为。
晨钟粥钵半炉火，午日茶瓯一局棋。
一朝共语小窗前，初了小卷含风烟。
为言老路手作此，画出王郎访戴船。
明朝见我微笑语，漏泄丹青奈缁侣。
别有一段壶中天，果若知音定分付。
轻轻一轴数尺长，奇峰突兀烟茫茫。
其间细屑千万状，领略试为哦新章。
初画寒林宿鸟惊，山溪渐晓人渐行。
四僧趁饭分先后，人立渡头沙岸口。
一舟闲泊石岸中，一舟半渡凌云空。
两舟一钓一垂纲，上有雁落芦花风。
两桥近山转清绝，客携筇杖半卼臲。
定是当年鹤氅翁，神气飘飘犯寒发。
山腰佛寺楼阁明，下有茅店临沙汀。
刹竿挺立照山影，风幡仿佛闻谈僧。
纷然万象争奇怪，缩地便移他境界。
才薄其如此画何，强写娇容捧心态。
昔闻大令驰笔锋。天门未借西南风。
众工索钱阳好语，吴起果被公叔沮。
翩然拂袖返田庐。将军妙手今为几。
乃知胸中千顷碧，来自传家万金直。
丈人丈人有馀墨，莫惜逢场时戏剧。
赵凡夫游太学太学师为赵丈汝师其父少参公凡夫之王父佥宪公同年也 其一
王世贞（明代）

少年文采宋王孙，二水三山绕帝阍。携得通家名刺在，不妨长揖叩龙门。
华亭百咏·苏州洋
许尚（宋代）

已出天池外，狂澜尚尔高。
蛮商识吴路，岁入几千艘。
溪上
毛滂（宋代）

溪光照秋房，娟然卧流萍。
水仙弄幽姿，寄余汀洲情。
眷怀玉色子，弄波濯尘缨。
夜寒有佳意，属此冷然情。
思佳客（王宰席上赠歌姬）
袁去华（宋代）

把酒听歌始此回。流莺花底语徘徊。神仙也许人间见，腔调新翻辇下来。

银烛灺，玉山颓。谁言弱水隔蓬莱。绝胜想像高唐赋，浪作行云行雨猜。
寄西川惠光大师昙域
齐己（唐代）

禅月有名子，相知面未曾。笔精垂壁溜，诗涩滴杉冰。

蜀国从栖泊，芜城几废兴。忆归应寄梦，东北过金陵。
富阳行
张宪（元代）

摇首上马金鞭挥，山头白旗如鸟飞。西来万骑密蜂蚁，四面鼓声齐合围。

金城木栅大如斗，五百貔貅誇善守。铁关不启火筒焦，力屈花猺皆自走。

城南城北血成洼，十里火云飞火鸦。将军豪饮不追杀，掠尽野民三百家。
汤阴谒岳忠武王祠
汪如洋（清代）

十室名臣里，千秋国士风。仙踪异圯上，人望比隆中。

早究孙吴略，期收耿邓功。格言惩爱死，优诏答精忠。

唾手燕云复，伤心贝锦攻。全军争一哭，痛饮负诸公。

锻炼俄三字，尘沙奈两宫。划柑枢算险，叩马敌谋工。

厥厉阶长舌，惟天鉴匪躬。黄冠归未得，碧血恨难穷。

下邑崧生始，熙朝庙祀崇。贞珉镌笔札，顽铁铸奸雄。

燕颔披帷识，鱼轩配座同。奉祠存嫡系，肃客走粗僮。

游奕兵容壮，周流社址空。编年遗集富，展祭御碑穹。

南渡家何在，东窗岁几终。撼山犹破胆，袒背孰明衷。

昼锦芳规接，金陀远梦通。辨诬怜吁泣，吾念亦斋翁。
宫词
杨皇后（宋代）

击鞠由来岂作嬉，不忘鞍马是神机。
牵韁绝尾施新巧，背打星毬一点飞。
寄高春元答怀
区元晋（明代）

寒腊孤灯伴客情，迩来春漏刻分平。绸缪不尽风云际，悲喜宁分雨雾零。

绣句莫酬孤鹤怨，洞箫还讶舞鸾惊。相思倚遍东楼月，曾照当时笔阵兵。
侗伯立之向元同游柳墅公园
郑孝胥（清代）

汹汹河流尚平岸，渡口扁舟谁敢唤。纵横卧柳半入池，雨气蚀林如未散。

穿林广道败八九，荒草侵花潦中断。据亭小憩绝懊惜，水木泓峥犹足玩。

老羌乞钱抱惭色，烈士穷途深可叹。我曹落魄虽胜彼，丧志埋名同一窜。

低回斜日去何之，吾能短歌子其乱。
蛾眉云谢照磨李伯贞遗白石
萨都剌（元代）

仙人李太白，俊逸天下闻。芙蓉宫锦袍，袖有蛾眉云。

蛾眉山高剑门隔，化为太古一片雪。南州北越行相从，赤日炎风消不得。

今年东海逢故人，海波滟滟葡萄春。酒酣拂袖堕秋水，但觉满座光嶙峋。

夜深酒醒伴狂客，玉井莲开华峰白。海天落月挂奎娄，坐卧犹疑见颜色。

秃兔漫吐蛾眉云，何以报答双南金。古人契义重金石，此物岁寒冰雪心。
痁病
曾几（宋代）

谁言似病元非病，一日之间行四时。
不用文殊来问疾，个中实怕有人知。
北门
金病鹤（清代）

北门风味早秋凉，蕈子新鲜栗子香。白玉笋鞭翡翠豆，银丝萝卜象牙姜。

鲈羹鸡片人嫌贵，薄酒清茶我惯尝。野饭花灯本无用，醉归犹得趁斜阳。
赠林育长总戎
释今壁（明代）

曾将肝胆许先皇，一代英雄独擅场。帐底军声严细柳，剑光雄擅起韶阳。

风前校武旌旗壮，醉里寻僧竹院凉。能使笑谈清瘴海，九成台上月苍苍。
太守生辰四首以受天百禄为韵 其三
刘一止（宋代）

杯觞谁圣贤，翰墨自主客。一醉迎春风，丽思发幽赜。

河东岂无赋，讽一或劝百。愿公摅梗概，早晚焕简册。
次韵曾仲躬侍郎同登伏龟二绝
范成大（宋代）

带束江淮翠岫围，掌窥台殿碧鳞差。
刘郎句里登临眼，压倒三江二水诗。
转应曲 题倚石美人图
钱斐仲（清代）

可是相思难遣。可是寻芳犹懒。无语倚云根。只觉佩环声颤。

凝盼。凝盼。却把绣苔偎暖。
念往
王炎（宋代）

半生共飘泊，所至无定居。
晚有一区宅，乃以丧来归。
乐少辛苦一，呜呼止于斯。
临没尚了了，儆戒皆可书。
子言不可忘，我意当何如。
余患肺病徐子苍寄诗问安次韵答之 其二
陈镒（明代）

深巷沈沈白昼间，一区林屋自清宽。业多尚觉身为患，虑遣应无心可安。
城户苦
顾淳（清代）

天狗堕地声咆哮，鹊巢尽被鸠为巢。主人结队下乡去，骨肉离散妻孥抛。

岂无檐宇可栖托，破屋数间苦需索。典卖衣物房有租，合家有口无处糊。

忍饥啼饿一枝借，且免干戈暂栖舍。讵知贼众纷纷来，红巾帕首持刀吓。

家具无多又挈行，漂流无定水中萍。潜声匿迹藉榛莽，呱呱难掩数尺婴。

人生颠沛至于此，真是有生不如死。祖宗门户七百年，残喘苟延庇孙子。

乡间难免兵燹灾，亦有屋宇烧成灰。爨余尚剩十八九，相约邻里俱归来。
舟中即事
叶茵（宋代）

草舍密还稀，编篱枕钓矶。
鸭群迎棹去，牛背晒衣归。
风紧浪千叠，村深柳四围。
倚樯无与语，数雁失斜晖。
蛇倒退
范成大（宋代）

山前壁如削，山後崖复断。
曏吾达陇首，如海到彼岸。
那知下岭达，栗甚履冰战。
牵前带相挽，缒後衣尽绽。
健倒辄寻丈，徐行廑分寸。
上疑缘竹竿，下剧滚金弹。
岂惟蛇退舍，习鸟望崖反。
稍喜一径平，犹有千石乱。
仍逢新烧畲，约略似耕畔。
心知人境近，颦末百忧散。
山民茆数把，鬼质犊子健。
腰鑱走迎客，再拜复三叹。
谓匪人所蹊，官来定何干？
傥为饥火驱，平地岂无饭？
意者官事迫，如马就羁绊？
我乃不能答，付以一笑粲。
送李补阙归朝
徐凝（唐代）

驷马归咸秦，双凫出海门。还从清切禁，再沐圣明恩。

礼乐中朝贵，文章大雅存。江湖多放逸，献替欲谁论。
留别李君锡学士
梅尧臣（宋代）

淮南尚喜风流在，客有殷勤载酒过。
不醉不归情可见，相看相笑意如何。
了眸自解持高论，长颈稀逢缺善歌。
旧爱阳关亦休唱，西还从此故人多。
感流亡
王禹偁（宋代）

谪居岁云暮，晨起厨无烟。
赖有可爱日，悬在南荣边。
高舂已数丈，和暖如春天。
门临商於路，有客憇檐前。
老翁与病妪，头鬓皆皤然。
呱呱三儿泣，惸惸一夫鳏。
道粮无斗粟，路费无百钱。
聚头未有食，颜色颇饥寒。
试问何许人，答云家长安。
去年关辅旱，逐熟入穰川。
妇死埋异乡，客贫思故园。
故园虽孔迩，秦岭隔蓝关。
山深号六里，路峻名七盘。
襁负且乞丐，冻馁复险艰。
唯愁大雨雪，殭死山谷间。
我闻斯人语，倚户独长叹。
尔为流亡客，我为冗散官。
左宦无俸禄，奉亲乏甘鲜。
因思筮仕来，倏忽过十年。
峨冠蠹黔首，旅进长素餐。
文翰皆徒尔，放逐固宜然。
家贫与亲老，睹翁聊自宽。
茶臼
秦观（宋代）

幽人耽茗饮，刳木事捣撞。
巧制合臼形，雅音侔柷椌。
灵室困亭午，松然明鼎窗。
呼奴碎圆月，搔首闻铮鏦。
茶仙赖君得，睡魔资尔降。
所宜玉兔捣，不必力士扛。
愿偕黄金碾，自比百玉缸。
彼美制作妙，俗物难与双。
秋日寄吟友
杜荀鹤（唐代）

闲坐细思量，唯吟不可忘。食无三亩地，衣绝一株桑。

蝉树生寒色，渔潭落晓光。青云旧知己，未许钓沧浪。
西湖
李畅（明代）

何处黄鹂破暝烟，苏公堤上柳初眠。百千斗酒倾朱阁，十二霓初舞玳筵。

倚槛云霞天外寺，采莲歌吹画中船。风流不数江州客，卧对湖光好住年。
游花岩寺
寇准（宋代）

寺对南山积翠浓，水村鸥鹭下遥空。
层楼望尽樊川景，恨不凭栏烟雨中。
寄赵璞
释智圆（宋代）

故乡勾践国，解印挂帆归。
吟苦容虽瘦，官情道自肥。
堂幽山屐在，厨冷甑尘飞。
莫向云门下，高歌便采薇。
路支使小池
方干（唐代）

广狭偶然非制定，犹将方寸像沧溟。一泓春水无多浪，

数尺晴天几个星。露满玉盘当半夜，匣开金镜在中庭。

主人垂钓常来此，虽把鱼竿醉未醒。
【中吕】上小楼_题情团圆未
任昱（元代）

题情
团圆未成，婵娟空病。桂子虚庭，翠羽围屏，雁足寒檠。巴到明，空自省，青楼薄幸，恨分开凤钗鸾镜。
隐居
荆棘满途，蓬莱闲住。诸葛茅庐，隐令松菊，张翰蒪鲈。不顺俗，不妄图，清高风度，任年年落花飞絮。
和杜抚勾古意六首 其三
释德洪（宋代）

长松援丈萝，无事登青冥。因缘偶然尔，初非出经营。

我受气类似，抡材置勿听。翟公亦痴绝，书门议交情。
太松场俞少府归隐
乌斯道（明代）

处处妖氛涨碧天，抱琴归去卧林泉。词人未献河清颂，国赋犹尊海玉篇。

月到金池空似旧，花连铁瓮得如前。野人亦有云林兴，又向江城过一年。
斋居晓起
蒋绍宗（清代）

四面山俱古，澄怀听晓钟。圣朝崇大祀，天下重先农。

鹤立孤生石，云蟠不老松。悠然思太上，礼数自从容。
过飞来寺
陈瑸（清代）

山堂说法锡先飞，一度南华久不归。绝顶峰峦开法眼，嵌空蹊谷护禅扉。

木鱼声细留花雨，明月更深上钓矶。可是攀援攀未得，清风竦竦动征衣。
襄阳怀古
苏洵（宋代）

我行襄阳野，山色向人明。
何以洗怀抱，悠哉汉水清。
辽辽岘山洗，千载几人行。
踏尽山上土，山腰为之平。
洗逢堕泪碣，不觉涕亦零。
借问羊叔子，何异葛孔明。
今人固已远，谁识前辈情。
朅来万山下，潭水转相萦。
水深不见底，中有杜预铭。
潭水竟未涸，后世自知名。
成功本无敌，好誉真儒生。
自从三子亡，草中无豪英。
聊登岘山首，泪与汉流倾。
题倪处士旧居
许浑（唐代）

儒翁九十余，旧向此山居。生寄一壶酒，死留千卷书。
槛摧新竹少，池浅故莲疏。但有子孙在，带经还荷锄。
百慵室 其一
张萱（明代）

闭门却扫白头翁，新筑茅斋号百慵。木石与居鹿豕押，衣冠不着马牛同。

早眠罕见窥檐月，渴睡稀闻报晓钟。欲作解嘲心懒慢，乾坤如许幸相容。
金陵杂兴二百首 其三十四
苏泂（宋代）

内官折送御园梅，历剌如薪苦不才。安得昌原带苔树，疏花分得几枝来。
偈颂一百零四首 其六十四
释绍昙（宋代）

共住孤峰顶，霜牙咬菜根。一身尘不染，千古道长存。

石竹闲眠鹿，岩松冷挂猿。我行荒草里，汝又入荒村。
余在制勘院昼卧念故山经行处用空山无人水流花开为韵寄山中道友八首 其六
释德洪（宋代）

堕薪行且拾，爱此林径幽。偶坐攲斜石，忽逢清浅流。
次韵沃梅泉见寄并见和鄙韵
方一夔（宋代）

我来沸鸣蟟，坐阅寒蛩响。有兴寄沧洲，逝欲穷浩荡。

百年如弯寄，落处分寸上。前涂知几许，乾坤一漭瀁。

念子住沃洲，屡作扁舟想。杖屡纵胜游，文字醉清赏。

奇音遇朗鉴，请我黄冈簜。世氛久昏暗，有絷不能往。

交情浮云淡，乐意阳春盎。老鹤鶱孤飞，况子开三网。

离合固其常，岂是比土莽。我亦属同流，始末藉虚奖。

永怀芳兰苕，不肯间谁曩。诗来森如束，快读剧爬痒。

吾诗非世好，一派分凡将。君如领此言，急浪荡飞桨。
叔父给事挽词十首
黄庭坚（宋代）

更生苦讼石中书，宰掾非人欲引裾。
两猾论兵几败国，同时御史更谁如。
九日
王炎（宋代）

湖边老石立巨鳌，背负浮图千尺高。升高望远天界阔，海山江树皆秋毫。

蓬莱藏室极清静，虽有暇日无游遨。不应令节亦虚度，特为萸菊觞新醪。

樽前一笑岂易得，身涉百忧今二毛。兹游回首便陈迹，事如逝水流滔滔。

明年九日定何许，未用感慨增烦劳。半生随牒落州县，莫年结绶来神皋。

去留聚散偶然耳，且覆一杯持蟹螯。
秋壑纳室庆席诸友分韵
赵孟坚（宋代）

芦苇战风声飒索，细雨吹丝冰帘箔。
暖盘醉客珠履喧，耸鸾笔帘玑唾落。
诗人大义在切磋，曳裾弹铗籍若何。
正伦风化理不二，御邦即是家之和。
枕中记
沈既济（唐代）

开元七年，道士有吕翁者，得神仙术，行邯郸道中，息邸舍，摄帽弛带隐囊而坐，俄见旅中少年，乃卢生也。衣短褐，乘青驹，将适于田，亦止于邸中，与翁共席而坐，言笑殊畅。久之，卢生顾其衣装敝亵，乃长叹息曰：“大丈夫生世不谐，困如是也！”翁曰：“观子形体，无苦无恙，谈谐方适，而叹其困者，何也？”生曰：“吾此苟生耳，何适之谓？”翁曰：“此不谓适，而何谓适？”答曰：“士之生世，当建功树名，出将入相，列鼎而食，选声而听，使族益昌而家益肥，然后可以言适乎。吾尝志于学，富于游艺，自惟当年青紫可拾。今已适壮，犹勤畎亩，非困而何？”言讫，而目昏思寐。

时主人方蒸黍。翁乃探囊中枕以授之，曰：“子枕吾枕，当令子荣适如志。”其枕青甆，而窍其两端，生俛首就之，见其窍渐大，明朗。乃举身而入，遂至其家。数月，娶清河崔氏女，女容甚丽，生资愈厚。生大悦，由是衣装服驭，日益鲜盛。明年，举进士，登第，释褐秘校，应制，转渭南尉，俄迁监察御史，转起居舍人知制诰，三载，出典同州，迁陕牧，生性好土功，自陕西凿河八十里，以济不通，邦人利之，刻石纪德，移节卞州，领河南道采访使，征为京兆尹。是岁，神武皇帝方事戎狄，恢宏土宇，会吐蕃悉抹逻及烛龙莽布支攻陷瓜沙，而节度使王君毚新被杀，河湟震动。帝思将帅之才，遂除生御史中丞、河西节度使。大破戎虏，斩首七千级，开地九百里，筑三大城以遮要害，边人立石于居延山以颂之。归朝册勋，恩礼极盛，转吏部侍郎，迁户部尚书兼御史大夫。时望清重，群情翕习。大为时宰所忌，以飞语中之，贬为端州刺史。三年，征为常侍，未几，同中书门下平章事。与萧中令嵩、裴侍中光庭同执大政十余年，嘉谟密令，一日三接，献替启沃，号为贤相。同列害之，复诬与边将交结，所图不轨。制下狱。府吏引从至其门而急收之。生惶骇不测，谓妻子曰：“吾家山东，有良田五顷，足以御寒馁，何苦求禄？而今及此，思短褐、乘青驹，行邯郸道中，不可得也！”引刃自刎。其妻救之，获免。其罹者皆死，独生为中官保之，减罪死，投驩州。

数年，帝知冤，复追为中书令，封燕国公，恩旨殊异。生子曰俭、曰传、曰位，曰倜、曰倚，皆有才器。俭进士登第，为考功员；传为侍御史；位为太常丞；倜为万年尉；倚最贤，年二十八，为左襄，其姻媾皆天下望族。有孙十余人。两窜荒徼，再登台铉，出入中外，徊翔台阁，五十余年，崇盛赫奕。性颇奢荡，甚好佚乐，后庭声色，皆第一绮丽，前后赐良田、甲第、佳人、名马，不可胜数。后年渐衰迈，屡乞骸骨，不许。病，中人候问，相踵于道，名医上药，无不至焉。将殁，上疏曰：“臣本山东诸生，以田圃为娱。偶逢圣运，得列官叙。过蒙殊奖，特秩鸿私，出拥节旌，入升台辅，周旋内外，锦历岁时。有忝天恩，无裨圣化。负乘贻寇，履薄增忧，日惧一日，不知老至。今年逾八十，位极三事，钟漏并歇，筋骸俱耄，弥留沈顿，待时益尽，顾无成效，上答休明，空负深恩，永辞圣代。无任感恋之至。谨奉表陈谢。”诏曰：“卿以俊德，作朕元辅，出拥藩翰，入赞雍熙。升平二纪，实卿所赖，比婴疾疹，日谓痊平。岂斯沈痼，良用悯恻。今令骠骑大将军高力士就第候省，其勉加针石，为予自爱，犹冀无妄，期于有瘳。”是夕，薨。

卢生欠伸而悟，见其身方偃于邸舍，吕翁坐其傍，主人蒸黍未熟，触类如故。生蹶然而兴，曰：“岂其梦寐也？”翁谓生曰：“人生之适，亦如是矣。”生怃然良久，谢曰：“夫宠辱之道，穷达之运，得丧之理，死生之情，尽知之矣。此先生所以窒吾欲也，敢不受教！”稽首再拜而去。
赠湖边柳
施枢（宋代）

乱撒鹅黄拂晓晴，天涯多少故人情。
游舡空逐轻阴转，半属春风半属莺。
宿浯溪
沈辽（宋代）

孤蓬冲雨出湘西，欲向崖间寄一栖。天外月华如有意，故来相伴宿浯溪。
千石岭
范成大（宋代）

晨光挂高岭，晴色媚远客。
哀湍吼丛薄，宿雾袅绝壁。
露重蓟花紫，风来蓬背白。
迷涂朴渥跳，饮涧于菟迹。
层巅多折木，迮磴有飞石。
不知山几重，杳杳入丛碧？
腊夕直宿枕上偶成
李洪（宋代）

北风汹汹应嘉平，点滴檐间雨未晴。病骨可堪寒栗烈，老怀仍怯岁峥嵘。

汤婆漫许登禅榻，黄妳无因伴短檠。清绝夜阑愁不寐，拥衾龟息待窗明。
寿章漕
度正（宋代）

苍苍闽山高，悠悠闽水清。
厥初萃瑰琦，而世生豪英。
恭惟皇庆历，当天开文明。
风云千载会，罗列皆名卿。
当时郇国公，致身为阿衡。
勋德著庙社，云仍烂瑶琼。
迨兹中兴来，接武扶炎精。
先烈益以震，煌煌照天京。
蓝田得佳种，历世勤锄耕。
荏苒岁月久，斗杓符南撑。
得此希代宝，异奏如{音巠}韺。
堂堂粹德容，度量何恢宏。
俾之典风宪，官邪当震惊。
俾之职献纳，国论当丕平。
俾之领枢柄，边疆当不兵。
俾之坐庙堂，帝业当盈成。
翻怀千里绶，尺泽扬修名。
皇慈有远听，褒章畀一旌。
驱车振末俗，雅意先文盟。
贱子偶在泮，锡朋赋莪菁。
佳节庆亲逢，黄流酌金觥。
愿公接皋夔，愿公齐乔彭。
百年起世德，一旦收家声。
从容趋玉陛，怀哉一儒生。
村晚
雷震（宋代）

草满池塘水满陂，山衔落日浸寒漪。
牧童归去横牛背，短笛无腔信口吹。
送鄂渚秋官陈伯奇兼柬阮广文
释居简（宋代）

荣如李郭舟，小为蜀僧留。江汉渺何许，琴书占上游。

贪程人易别，劳劝酒难酬。黄鹤风烟古，何曾怕搅搜。
菱歌
陆游（宋代）

海内知心人渐少，眼前败意事常多。
问君底事浑忘却，月下菱舟一曲歌。
春阴
苏辙（宋代）

春後谁令百日阴，雨淫风横雨相侵。
天公未有惜花意，野老空存念麦心。
共怪丛均亦黄落，终怜老桧独萧森。
过中不克阳安在，夏旱前知未易禁。
宫词
宋白（宋代）

水心高殿接兰塘，才拂龙须一簟凉。
瑟瑟枕函云母帐，冰盘仙果近人香。
自盱眙至金陵道中作 其二
王荫槐（清代）

暮宿莲塘云，晓策釜山蹇。乡音虽渐改，百里未云远。

西风阡陌凉，亭午日犹暖。野店带溪桥，鹅鹜乱清浅。

担夫柳阴卧，行子荻棚饭。萧萧草露白，牛羊下遥坂。

前路问耕夫，烟中指候馆。
拟寒山寺 其四十二
释怀深（宋代）

人生贵无业，不贵多伎能。伎能人看好，业能灾汝形。

文章妙天下，气宇吞沧溟。此身若一失，六趣且飘零。
书叶轩
张镃（宋代）

正是桐阴雨乍晴，隔笼黄鸟女儿声。
笔床经笥閒家具，物物皆从我太平。
断梅三首
曹勋（宋代）

寄迹天台见未曾，夏间休市绝暇腥。
瓜茄只有园中菜，淡素浑如寺里僧。
五用出郊韵三首
吴潜（宋代）

看他南亩十分收，归去来兮事尚悠。
梦里便寻青栎社，生来几过白苹洲。
向前七袠无多岁，更后三朝即半秋。
如电如阴如幻境，还知生熟路头不。
浣溪沙（同前）
张孝祥（宋代）

康乐亭前种此君。重来风月苦留人。儿童竹马笑谈新。

今代孟士仍好客，政成归去眷方新。十眉环坐晚妆匀。
马头山清居院
赵秉文（金朝）

每逢佳处辄安跧，及到清居半日悭。晓壁撼钟云离石，夜泉洗日月摇山。

人生能作几时客，林下都无一个闲。不信试看题壁字，明朝多是马头还。
摸鱼子 浮碧山楼春暮客感寄上湖雪莲社诸子
姚燮（清代）

卷湘帏、抛书岑坐，闲飔偏惹吟袖。青山纵说双湖好，不似江城深秀。

凝思久。但燕子杨花，消息天涯漏。伤心依旧。等盼盼楼居，朝帘暮榻，风雨伴僝僽。

空相忆，风味冰鲥露韭。良朋元白欧柳。绵绵远道知何惯，俊物新题都负。

诗定就。问花底垆边，念个狂奴否。约归春后。恐茭渚烟凫，荻阑水鸭，梦比去时瘦。
苏幕遮 乾坤卦象明道 以下有墙头花十首乃曲
王吉昌（元代）

序乾坤，分宾主。匹配周天，甲己局分五。六十时归五日聚。五六三十，六六依策补。离中己，坎藏戊。离坎交媾，二土刀圭祖。减息绵绵自饮取。镇日忘情，定里神归姥。
辛未闰四月即事 其七
张九成（宋代）

横浦亦何好，人烟眇荒墟。所以常闭门，九年唯读书。

余幼好奇服，玉佩而琼琚。念往复推来，薰然乐有馀。

客有不知者，笑我长勤渠。目昏心则莹，道腴形自枯。

千载陶渊明，箪瓢常晏如。譬彼鸡绣群，有此海鹤孤。
次韵毛君留别
苏辙（宋代）

问天乞得不訾身，屈指人间今几人。
鱼纵江潭真窟宅，鹤飞松岭倍精神。
清风吹雨停归骑，旧圃留花送晚春。
自号白云知有意，便従丹灶拂埃尘。
次韵孙小隐九日
赵文（宋代）

壮老相催已久知，逢秋正自不须悲。
向来蚁国一场梦，此去牛须几首诗。
且共黄花嬉晋晚，懶携白发过燕垂。
江南风景何堪说，却爱新来眼着篱。
赋得幔亭峰送人之建上
王恭（明代）

鹤岑戛然开洞门，仙翁骑龙宴曾孙。曾孙大醉仙翁别，木魅鲛童吊溪月。

葛花濛濛簝竹荒，石云紫蕨参差凉。银湾逗帆啸苍突，玉函千年蜕金骨。

峰头药草九节香，胡麻作饭与君尝，待君骑鱼还故乡。
早春自泉水山归少憩清凉庵迟友不至
叶元吉（清代）

十丈尘中眼忽明，好山如笑快相迎。官桥杨柳稊初茁，墓道棠梨叶半生。

古木丛祠成独憩，夕阳寒色下层城。归来却忆山堂事，密雪疏镫坐五更。
饮郑前村寓舍观其两郎君新作文艺前村本出先伯之门追感往昔作此二首 其一
姚鼐（清代）

君居空馆一床横，霁雪阶除半尺明。避世重来金马日，向余久得石交情。

张镫酒煖真欢伯，拥袖诗寒觉瘦生。萧瑟思乡怀旧意，当轩星转北风声。
桐柏山书怀
白玉蟾（宋代）

桐柏山头避俗嚣，篇诗斗酒自逍遥。
九峰野草迷丹灶，三井飞泉喷石桥。
万顷白云蒸绿野，一声黄鹤唳青霄。
人言华顶高高处，东海蓬莱浸海潮。
无题三首
刘筠（宋代）

麝裂初难和，乌惊每易伤。
荡舟殊不禁，奔月可能防。
洛浦多遗殊，秦楼滞采桑。
飞蛾攒釦烛，绿鸭斗银塘。
夜合花含雾，宜男草带霜。
琅玕余旧贯，须要凤求皇。
初侍讲于青霞洞 其一
冼桂奇（明代）

野洞初开胜，风烟称一家。人争言白鹿，我道是青霞。

怪石千重险，飞泉百道斜。千秋传盛事，分讲到天华。
登历下古城员外孙新亭
李邕（唐代）

吾宗固神秀，体物写谋长。
形制开古迹，曾冰延乐方。
太山雄地理，巨壑眇云庄。
高兴汩烦促，永怀清典常。
含弘知四大，出入见三光。
负郭喜粳稻，安时歌吉祥。
谒禹庙
崔词（唐代）

惟舜禅功始，惟尧锡命初。九州方奠画，万壑遂横疏。

受箓尝开洞，过门不下车。诸侯会玉帛，沧海荐图书。

玄默将遗世，崇高亦厌居。耘田自有鸟，浚泽岂为鱼。

家及三王嗣，殷囚百代如。灵容肃清宇，衮服闭荒墟。

枣径愁云暮，松扉撤祭馀。叨荣陵寝邑，怀古益踌躇。
一世歌
唐寅（明代）

人生七十古来少，前除幼年后除老。
中间光阴不多时，又有炎霜与烦恼。
花前月下得高歌，急需满把金樽倒。
世人钱多赚不尽，朝里官多做不了。
官大钱多心转忧，落得自家头白早。
春夏秋冬捻指间，钟送黄昏鸡报晓。
请君细点眼前人，一年一度埋荒草。
草里高低多少坟，一年一半无人扫。
赠毛仙翁
李绅（唐代）

忆昔我祖神仙主，玄元皇帝周柱史。曾师轩黄友尧汤，

混迹和光佐周武。周之天子无仙气，成武康昭都瞥尔。

穆王粗识神仙事，八极轮蹄方逞志。鹤发韬真世不知，

日月星辰几回死。金鼎作丹丹化碧，三万六千神入宅。

仙兄受术几千年，已是当时驾鸿客。海光悠容天路长，

春风玉女开宫院。紫笔亲教书姓名，玉皇诏刻青金简。

桂窗一别三千春，秦妃镜里娥眉新。忽控香虬天上去，

海隅劫石霄花尘。一从仙驾辞中土，顽日昏风老无主。

九州争夺无时休，八骏垂头避豺虎。我亦玄元千世孙，

眼穿望断苍烟根。花麟白凤竟冥寞，飞春走月劳神昏。

百年命促奔马疾，愁肠盘结心摧崒。今朝稽首拜仙兄，

愿赠丹砂化秋骨。
晚饭罢小立门外有作
陆游（宋代）

此心何敢慕轻肥，尚媿无功饱蕨薇。
浦面鸟冲残霭去，柳阴人荷一锄归。
病嗟短发纷纷白，老觉初心种种非。
百步空庭著明月，黄昏手自掩荆扉。
月中仙
王哲（金朝）

遭遇中秋，近初更气爽，风定云散。虚空露降，阐万里晴天，显青玉案。举头瞻海岸，涌出金盘烂烂。不特门门焕。人人共喜，贫富总争看。谁能晓悟清辉，这银蟾里面，深隐阳算。星稀宿罕。使鹊为飞去，与离为伴。一轮圆又满。正当午、恰分子半。放光明灿。庵前召我冲霄汉。
次韵和内翰杨大年见寄
李虚己（宋代）

鳌冠三峰碧海宽，云谣初下霭之兰。
采珠宫里骊龙睡，织锦机中彩凤盘。
药砌苍苔钱作点，粉墙脩竹玉为竿。
闲从庄婕亲凫舄，曾得安期九转丹。
题吕城接待院
释怀深（宋代）

我来暂解包，困就长床歇。叮咛木上座，莫苦多饶舌。

一身同逆旅，三界若空花。勉尔水云客，当求见作家。
以公事同抚州吴推府宿萝山寺
吴琏（明代）

叠叠山峰远近连，公过闲借上方眠。高谈说处佛耸听，好句成时僧暗传。

几院古松巢野鹤，两岐新麦秀山田。吟馀庵外还舒步，犬卧柴扃月满天。
奉同刘进士嗛游衡岳登祝融峰
周巽（元代）

丹凤飞来南斗旁，祝融灵迹在衡阳。海波浴日五峰曙，石洞栖云六月凉。

虞舜南巡留瑞气，魏仙内鍊有神方。龙飞九五临宸极，将见朱陵降百祥。
予方作书招成父入山成父亦移书招予出县报以
赵蕃（宋代）

阿连折简能招我，危坐哦诗正忆渠。
不是下山防破戒，政缘抱病怯行舆。
送临湘成公还至源寺寺时有火灾 其三
袁宏道（明代）

庵主须眉依旧青，檀那施得几星星。踢瓶且免输山子，楷背何须唤古灵。
同王胜之游蒋山
苏轼（宋代）

到郡席不暖，居民空惘然。
好山无十里，遗恨恐他年。
欲款南朝无，同登北郭船。
朱门收画戟，绀宇出青莲。
（荆公宅已为无。
）夹路苍髯古，迎人翠麓偏。
龙腰蟠故国，鸟爪寄层巅。
竹杪飞华屋，松根泫细泉。
峰多巧障日，江远欲浮天。
略彴横秋水，浮图插暮烟。
归来踏人影，云细月娟娟。
齐安早秋
赵嘏（唐代）

流年堪惜又堪惊，砧杵风来满郡城。高鸟过时秋色动，

征帆落处暮云平。思家正叹江南景，听角仍含塞北情。

此日沾襟念岐路，不知何处是前程。
六月二十七日早朝奏孟秋时享
金幼孜（明代）

孟秋届时享，太常严斋沐。圣主秉深诚，诘旦兴犹夙。

高阙䴡繁星，彤墀散明烛。百寮谨祀事，祗命咸属属。

所期荅神庥，庶以臻福禄。
同强善长包蒙吉计仲嘉徐子晋斯学上人集宝林寺镜公房时蒙吉来自东瓯仲嘉归自燕赵
徐熥（明代）

吴市飘零感岁华，偶携瓢笠到僧家。孤云静结人天果，朔气寒生佛座花。

作客畏闻燕地雪，逢君先问赤城霞。山中欲别各留偈，送过虎溪将日斜。
送张深道二首 其二
张栻（宋代）

人言底柱险，袖手不敢迩。孰知人心危，毫釐千万里。

有来事物繁，酬酢无披靡。虽云应不难，要且辨真伪。

良知本易直，天机验所起。涵濡自日新，日新乃无蔽。

圣学非空言，要领故在此。吾子端发源，所进渺涯涘。

我虽念不敏，讵敢忘所止。后会傥有时，深功同举似。
南湖有鸥成群里闾间云数十年未尝见也实尘中
张镃（宋代）

旋开斜港放船出，更著小亭临水看。
软红尘里江山景，便著丹青画亦难。
栽松二首
白居易（唐代）

小松未盈尺，心爱手自移。苍然涧底色，云湿烟霏霏。

栽植我年晚，长成君性迟。如何过四十，种此数寸枝。

得见成阴否，人生七十稀。

爱君抱晚节，怜君含直文。欲得朝朝见，阶前故种君。

知君死则已，不死会凌云。
过武昌阻雪仲和王孙邀登黄鹤楼
周光镐（明代）

洞庭东下楚天浮，挂席西过黄鹤楼。千载白云寒冉冉，一江巴水碧悠悠。

波摇鹦鹉洲前月，霜落芙蓉镜里秋。何事王孙邀授简，不堪乘兴雪中舟。
别诗 其四
梁柱臣（明代）

相见能几时，相思复万里。愿作南浦云，随君度江水。
句 其五
萧德藻（宋代）

一筇时到崔嵬上，有底勋劳得给扶。
秋夜宿慈度寺听梵作 其二
郑献甫（清代）

初地无人行，诸天现尘表。松风洒花露，声臭忽已了。

寂寞不能言，镫檠写烟筱。幽梦破元关，多谢妙音鸟。
石井
赵鼎臣（宋代）

山腰一石窟，其深不可计。静听水潺湲，流作涧声细。
偈颂二百零五首
释正觉（宋代）

来问此经低声，大千卷自尘中出，
三世佛从口里生。天得一以清，
地得一以宁，宁无依兮谷不盈。
摩诃般若波罗密，落日渔樵歌太平。
长生殿
周嘉猷（清代）

天上人间思渺茫，骊山星月映霓裳。千秋未了来生愿，百劫难消此夜香。

银汉迢迢怜对影，金钗密密誓回肠。楼东亦有承恩处，可记珍珠一斛量。
摸鱼儿 其四
王夫之（明代）

瀁平塘、绿钱初展，正是乳鸦啼后。桃尖渐放朱霞晕，芳惹游鞭征袖。

真如绣。点波纹、红绡青幛团绒皱。田田歌奏。问苦菂寻莲，萦丝觅藕，几许多情逗。

莫浪语，西子湖头难又。锦屏十里香透。繁华满目江南梦，约略送愁时候。

君莫嗅。君不见、清香销尽酸风瘦。秋容如旧。只莎草吟螀，蓼花飞𪅙，露冷金飙骤。
苏幕遮 赠张善道
马钰（金朝）

耳门闻，心烦恼。日日忧愁，不觉容颜老。眼做看门招病早。口是祸门，德丧身亡了。鼻玄门，通大道。日用不勤，喘息绵绵好。传透九宫成至宝。久视长生，云步归蓬岛。
閒居杂咏三十二首·改过
陈淳（宋代）

过者动之差，毋容实诸已。
才觉必速改，乃不为吾累。
朝日
张耒（宋代）

朝日照山堂，流光泛疏牖。
龙钟病童子，扫地起持帚。
堂中空四壁，惟一老病叟。
萧条野僧闲，鄙朴老农陋。
雨来林叶响，霜近蔬甲瘦。
何以遣幽忧，赖有尊中酒。
白发赋
左思（魏晋）

星星白发，生于鬓垂。虽非青蝇，秽我光仪。策名观国，以此见疵。将拔将镊，好爵是縻。 白发将拔，惄然自诉：禀命不幸，值君年暮。逼迫秋霜，生而皓素。始览明镜，惕然见恶。朝生昼拔，何罪之故？子观桔柚，一暠一晔，贵其素华，匪尚绿叶。愿戢子之手，摄子之镊。

咨尔白发，观世之途。靡不追荣，贵华贱桔。赫赫阊阖，蔼蔼紫庐。弱冠来仕，童髫献谟。甘罗乘轸，子奇剖符。英英终贾，高论云衢。拔白就黑。此自在吾。 白发临欲拔，瞑目号呼：何我之冤，何子之误！甘罗自以辩惠见称，不以发黑而名著。贾生自以良才见异，不以乌鬓而后举。闻之先民，国用老成。二老归周，周道肃清。四皓佐汉，汉德光明。何必去我，然后要荣？

咨尔白发，事各有以，尔之所言，非不有理。曩贵耆耄，今薄旧齿。皤皤荣期，皓首田里。虽有二毛，河清难俟。随时之变，见叹孔子。 发乃辞尽，誓以固穷。昔临玉颜，今从飞蓬。发肤至昵，尚不克终。聊用拟辞，比之国风。
入山采药遇异人
朱真静（宋代）

紧著芒鞋高击裾，野猿相狎许同群。
绿萝林里采茶去，踏碎青山一片云。
书所见闻示诸友 其四
魏了翁（宋代）

金缯啖虏已无谋，况恃空言废内修。师卦在中惟九二，曾闻帷幄授成筹。
寄清溪道友
齐己（唐代）

山门摇落空，霜霰满杉松。明月行禅处，青苔绕石重。

泉声喧万壑，钟韵遍千峰。终去焚香老，同师大士踪。
游盘龙涉傅岩有感简朝宗
欧阳澈（宋代）

招提清旷朅来游，泼墨岚光眼界幽。黄绢碑亡思子礼，碧云诗好忆汤休。

风檐目送书空雁，烟坞愁闻唤雨鸠。销铄睡魔浇茗盌，矮窗拾得一檐秋。
披香殿
马之纯（宋代）

绣栭藻井柏为梁，翡翠帘栊映璧璫。
宝篆烟云凝馥郁，华林锦璧竞纷芳。
荷花永昼湘江静，桂子西风陌路长。
最是春衣裁已就，领巾飘动尽天香。
江城子 韩平叔园亭赏荷
万锦雯（清代）

空庭雨过暑全收。树阴稠。鸟声幽。四面帘垂、闲挂小银钩。

门外好山浑似画，看未足，又登楼。

凉飔微度藕花洲。暗香浮。入杯流。向晚泠泠、急管促清讴。

倚醉不愁归路暝，有明月，更相留。
野庙
方回（元代）

金甲朱衣画壁昏，军声不到暂开门。
数家祈福来浇奠，剪纸糊灯作上元。
乞笋於廖宣叔颂
黄庭坚（宋代）

龙蜕骨，掉苍尾。
余戢戢，漫蛇虺。
弃雨中，心烂死。
携长鑱，戴篢子。
可尽髠，馘左耳。
司空相公特贶雅章俯光陋迹依韵和呈以答厚意
文彦博（宋代）

一代勋贤孰拟伦，惟公爵德齿俱尊。顾惭参鲁辞枢筦，辄继萧规偃辅藩。

每到碧涟思召茇，时倾绿醑忆曹樽。平嵩极目西南望，仁里高闳近鼎门。
望厓门
林皋（明代）

怀山巨浪拥孤篷，极目厓门浩渺中。卷土有因惟夺港，间关无望任回风。

于今星影寒渔海，自昔潮光乱玉虹。八万貔貅何所恨，白鹇犹纪宋时忠。
道成墩
葛胜仲（宋代）

翛翛一羽翁，奇骨两目方。乃以贫自乐，餐霞辟谷肠。

混世人莫识，结茅居僻荒。一墩仅十亩，培塿萃彼疆。

惠峰作南屏，秦望横北墙。隐此不记年，悟仙号青旸。

翩然仙道成，陟墩神远翔。指墩名道成，人以许仙扬。

岂无缑山人，吹笙云锦裳。令威去千年，归来赋歌章。

青旸得仙去，千古传此乡。讹而为柳蹠，吴鲁路渺茫。

柳为横行盗，安肯城此旁。不知何愚人，鱼鲁昧审详。

至今传名误，使志乘其将。吾为正斯缪，百世流馀芳。
题容安阁
刘才邵（宋代）

涌地千楹排镂磶，朱楼跨空半天赤。鬼神下瞰防祸机，坐使心天困跳踯。

岂知高人心独远，不觅赢馀但容膝。寄傲南窗一事无，时见归云度晴碧。
南丰先生挽词
陈师道（宋代）

早弃人间事，真从地下游。
丘原无起日，江汉有东流。
身世从违里，功名取次休。
不应须礼乐，始作後程仇。
满江红 卓人约过安阳山居，用前韵
黄永（清代）

子惠思予，放艇去、绿帆风涨。旧游处、万松精舍，可能无恙。

咫尺相看原不厌，到时昏黑终须上。道炊烟、起处有人家，清樽饷。

泼泼鲤，偏摇漾。呦呦鹿，如随唱。有杜家遗法，百壶清酿。

我醉欲眠徐稚榻，君休莫负安期杖。似王维、裴迪辋川游，当年状。
久雨记农父语
戴栩（宋代）

炊烟不出窟，雨久未知晴。
冷缩身芽烂，滋含树耳生。
南风愁甲换，湿土怕星明。
朝客惭无补，归来伴耦耕。
寄李公达
韩维（宋代）

早为书殿同游客，尝贰侯藩共理臣。
流景又逢黄菊节，狂欢犹记紫荆春。
浮生几度花前饮，访旧多为柏下人。
闻说真乘得深趣，暂抛珍御出埃尘。
陪胡少卿登山瞻禹陵
喻良能（宋代）

考古年来喜有徵，相携步步上崚嶒。
皇华使者归朝著，好为诗翁说禹陵。
浣溪沙 贺赵文卿新娶，文卿昆仲第六，所娶
刘敏中（元代）

共说莲花似六郎。后来魏紫冠群芳。多情恨不一时香。也甚春风闲着意，许教国色嫁横塘。海枯石烂两鸳鸯。
七月二十一日重过赣滩十绝句 其八
徐鹿卿（宋代）

闻道春江潋滟时，滩平如掌棹如飞。何时满却葵丘戍，流水桃花送客归。
郡官送杨文思独以事不赴
孔平仲（宋代）

匆匆行人行，车马已在坂。主人留客止，客畏白日晚。

阳关发哀留，春物况满眼。城中流水长，离恨不可浣。

我虽居学宫，不往若疏懒。斯心独摇摇，送客千里远。
己巳腊月十三日家慈大人八十有六生日恭赋 其三
屈大均（明代）

家贫谋食计元疏，日日妻孥作白鱼。养志已成高尚士，娱亲更著外家书。

白头多事惟调药，青岁无才枉断裾。汉代孙嵩吾得似，康宁有母百龄馀。
晖晖堂
释道潜（宋代）

堂上何为绝点埃，堂前翠帚扫空阶。遥怜薄日晖晖静，影入高人燕坐怀。
偈颂五十一首
释道冲（宋代）

欲去不去被去碍，欲住不住被住碍。
元不碍，十洲三岛鹤乾坤，
四海五湖龙世界。
方丈小山
张耒（宋代）

窗外幽轩数步宽，小山幽石对漓岏。
说知老子婆娑意，且作僧房一衲看。
小园旧名退乐中丞马敬臣先生改曰常乐因为题榜兼赋古诗二章见赠蕙敬次韵奉酬且记吾园得名之始 其二
薛蕙（明代）

荒园负城郭，穷巷翳榛莽。谁云一区小，我怀殊自广。

结茅尚素朴，种竹爱萧爽。乐此林庐就，忘彼年岁长。

自予释缨绂，一纪脱羁鞅。独学叹孤陋，成性愧存养。

稍知天路近，欲陟未能上。希音寡偶和，好事莫来往。

遂辍邱中琴，千载寄遐想。晚遇林虑公，折节猥相访。

望洋增大观，披云快高仰。谅非温伯子，何以酬心赏。
因报谒过西湖
徐侨（宋代）

不见西湖两鬓丝，湖光如旧不□欺。
画桥各领游船去，密港谁□渔艇移。
绿柳行疎人步隐，翠荷丛浅鸟飞迟。
清风汗漫□何许，小憩招提独自移。
送熊举人
何景明（明代）

岁暮尔何适，天涯谁共过。敝裘冲雨雪，匹马向关河。

季子黄金尽，安仁白发多。灯前解雄剑，长夜一悲歌。
清明日集西园
宋祁（宋代）

日日西园春思催，携觞结客上高台。
正缘从事青州至，更许书生洛下来。
早叶已成花半落，新巢未定燕千回。
芳辰物物皆堪爱，并作高阳倒载媒。
国清寺
毕士安（宋代）

三四百年寺，今来国又清。
若非逢圣祚，从自有嘉名。
月殿五峰色，风松十里怕。
不缘君命束，便好脱尘缨。
喜洪君畴除工侍内制
刘克庄（宋代）

不但持荷班法从，兼闻视草属鸿儒。
迩英两讲烦箴砭，文德三麻待播敷。
即日载赓虞帝作，几时重入洛英图。
诸公若问樗庵叟，岁晚偏盲又夹扶。
句
释惠崇（宋代）

松风吹发乱，岩溜溅棋寒。
汉阳二律皇陵宫殿木舟运汉阳夏口周进士仲方沽酒来别命二题各作联句 其一 沽酒船
王佐（汝学）（明代）

汉阳郁金扑鼻香，飘飘一叶泛残阳。大盆贮景随兰桨，小勺分春上羽觞。

兴入齐州欣白叟，手持阿堵付黄郎。叮咛鄂渚黄楼胜，信宿还须远送将。
渔家傲·送台守江郎中
苏轼（宋代）

送客归来灯火尽。西楼淡月凉生晕。明日潮来无定准。潮来稳。舟横渡口重城近。
江水似知孤客恨。南风为解佳人愠。莫学时流轻久困。频寄问。钱塘江上须忠信。
皇太妃阁五首
苏轼（宋代）

辟兵已佩灵符小，续命仍萦彩缕长。
不为祈禳得天助，要令风俗乐时康。
鲁少卿挽词 其二
楼钥（宋代）

前辈风流泯，灵光独岿然。指囷推甲族，跪履记丁年。

有子伤埋璧，惟翁亦蜕蝉。功名虽已矣，千载尚遗编。
五十自寿集唐五十首 其四
瞿士雅（清代）

早年师友教为文，世业相承及我身。

冒热冲寒徒自取，雪天萤我几辛勤。

须为圣代无双物，耻作明时失路人。

今日一茎新白发，故园高卧度三春。
忆闷令
晏几道（宋代）

取次临鸾匀画浅。酒醒迟来晚。多情爱惹闲愁，长黛眉低敛。

月底相逢花不见。有深深良愿。愿期信、似月如花，须更教长远。
偈颂二十二首
释妙伦（宋代）

猫弄鼠，猿禁猴，
云门固是有杀活机谋。检点来。
依旧出不得者僧话头。
赠李道士，并叙
苏轼（宋代）

世人只数曹将军，谁知虎头非痴人。腰间大羽何足道，颊上三痴自有神。

平生狎侮诸公子，戏著幼舆岩石里。故教世世作黄冠，布袜青鞋弄云水。

千年鼻祖守关门，一念还为李耳孙。香火旧缘何日尽，丹青馀习至今存。

五十之年初过二，衰颜记我今如此。他时要指集贤人，知是香山老居士。
汝一和十客诗语及贡院复用前韵
王十朋（宋代）

洙泗家风尚可追，未应吾道便陵迟。要令士有欢颜地，如见公陵举首时。

山绕苕溪翻振鹭，水通震泽锡神龟。眼中突兀行将见，大厦端由众木持。
钱舜举羽毛 其二
王恭（明代）

我惜钱郎粉墨奇，莫将花鸟让徐熙。湘帘几度银灯夕，只讶菱歌太液池。
偈颂二十一首
释普宁（宋代）

青州布衫重七斤，由来错认定盘星。
那知富士山孤峻，到顶须行三日程。
武陵春
毛滂（宋代）

迎得春来闻好语，贺燕立帘钩。转蕙风光柳弄柔。喜气与春游。

万钱珍鼎期公饭，天自寿留侯。文物升平速置邮。江左属风流。王俭云：江左风流宰相，唯有谢安。
用厚后弟强甫韵
刘克庄（宋代）

把茅容膝强名庵，宜夏宜冬户向南。
雪厄黄精饥杜二，花欺白发笑陈三。
尔侬柏下已骨朽，此老橘中犹手谈。
惟有子长赞深远，诸家类以浅求聃。
书吴江垂虹亭壁
李之仪（宋代）

三十年惊一世人，衣巾空有泪痕深。他年不为鲈鱼脍，聊欲江干卜近邻。
慕仙
李予望（清代）

双丸跳昼夜，四序判春秋。屈指百年内，寄迹同蜉蝣。

胡为撄世网，役役多所谋。白日凋朱颜，衰老归一丘。

形器委寒灰，芜秽不可收。伤哉醯鸡人，谁识梅生俦。

中山卫叔卿，期我于瀛洲。云车白羽驾，蓬壶恣遨游。

金膏为我餐，玉液为我馐。愿言出锦囊，开笈十二楼。

息心入冥默，毋为害马蹂。道深虽难几，精微庶可求。

脱屣谢时辈，世事空悠悠。
挽钱塞庵相国 其二
谈迁（清代）

南园北渚任春风，芳草凄其怨落红。骨肉断肠俱意外，江湖触目遍愁中。

韦编晚绝方诠《易》，《南史》初成既表忠。欲洒羊昙无限泪，西州非复旧时同。
井井亭
湛若水（明代）

有亭井井，山下出泉。以静而清，浚发天源。汲之不勤，德之日新。

唯德日新，以济渴人。
偈
释宣能（宋代）

石巩箭，秘魔叉。
直下会得，眼里空华。
堪悲堪笑少林客，暗携只履度流沙。
听赵琴士鸣弦
白玉蟾（宋代）

我寻屏迹到猿啼，云满山前花满溪。
高峰壁立七十二，风生两腋天可梯。
炼师两鬓东风黑，绀天不流月光白。
檐牙咬雨昨已晴，松幄张空夜瑟瑟。
兴浓抱石玄以轻，得意七弦横玉绳。
膝头指弄响玲玲，灿然夺目三十星。
初如雨滴芭蕉夜，久坐梧桐猿啸罢。
宛然幽涧听鸣泉，偶杂修篁戛清夏。
先疑易水渡荆轲，已转似劝无渡河。
美人金帐别项籍，壮士铁笛吹孟婆。
不然双雉两南北，或者妇牵苏武服。
弦中何似湘妃怨，指下为甚明妃哭。
又非林下感蟏蛸，更匪胡笳叫晚秋。
自然雁声下遥塞，忽觉蝉噪过南楼。
君休弹终我畏听，满怀今古兴亡病。
苍梧云愁虞舜远，鼎湖云出轩辕冷。
一声一声复一声，不管世间银发生。
弹尽天涯夕阳影，又向山中弹月明。
胡长卿，去已久，
韩飞琼，无此手。
玉帝闻未曾，人间空白首。
柳花霏霏满江城，城外海棠红泪倾。
恐君余思更未已，为我春昼闻晴莺。
念奴娇（夏夜流萤照窗）
陈著（宋代）

暑天向晚，最相宜、一簇凉生新竹。潇洒轩窗还此景，此景真非竹俗。猿鹤相随，烟霞自在，与我交情熟。人生如梦，个中堪把心卜。

休叹乌兔如飞，功名富贵，有分终须足。不管他非非是是，不管他荣和辱。净几明窗，残编断简，且恁闲劳碌。流萤过去，文章如在吾目。
题金陵杂兴诗后八首
薛师董（宋代）

扫阶杨柳败荷风，春名秋初下观中。
两度不能吟一句，愧君且说事匆匆。
僧舍避暑分韵得入字
谢翱（宋代）

故人隔天风，海水吹不立。聊将尘渴心，远赴山中汲。

晴香芝菌生，暝翠雾露湿。唯应鸡犬深，幽林听经入。
隐者
张侃（宋代）

山蹊通线道，旧有隐人居。生计多藏芋，秋盘近荐鱼。

檐牙松得寿，篱角草堪锄。只欲逢熙运，谁能更上书。
安定城楼
李商隐（唐代）

迢递高城百尺楼，绿杨枝外尽汀洲。
贾生年少虚垂泪，王粲春汀更远游。(垂泪 一作：垂涕)
永忆江湖归白发，欲回天地入扁舟。
不知腐鼠成滋味，猜意鹓雏竟未休。
点绛唇
朱淑真（宋代）

黄鸟嘤嘤，晓来却听丁丁木。芳心已逐。泪眼倾珠斛。

见自无心，更调离情曲。鸳帏独。望休穷目。回首溪山绿。
无生庵
华镇（宋代）

大士今何在，空山旧隐存。百年闲藓径，终日敞尘阍。

砌暖晴添草，窗寒暝叫猿。当时团坐客，相顾竟何言。
献大京兆薛常侍能
郑谷（唐代）

耻将官业竞前途，自爱篇章古不如。一炷香新开道院，

数坊人聚避朝车。纵游藉草花垂酒，闲卧临窗燕拂书。

唯有明公赏新句，秋风不敢忆鲈鱼。
寄刘校书
郭震（唐代）

俗吏三年何足论，每将荣辱在朝昏。才微易向风尘老，

身贱难朝知己恩。御苑残莺啼落日，黄山细雨湿归轩。

回首汉家丞相府，昨来谁得扫重门。
昼锦堂（荷花）
蒋捷（宋代）

染柳烟消，敲菰雨断，历历犹寄斜阳。掩冉玉妃芳袂，拥出灵场。倩他鸳鸯来寄语，驻君舴艋亦何妨。渔榔静，独奏棹歌，邀妃试酌清觞。

湖上云渐暝，秋浩荡，鲜风支尽蝉粮。赠我非环非佩，万斛生香。半蜗茅屋归吹影，数螺苔石压波光。鸳鸯笑，何似且留双楫，翠隐红藏。
江口偶成
陈著（宋代）

出门何所适，欲见邵云台。
天气晴相送，滩舟小易推。
坐恬时掬水，吟苦恰□梅。
舟子遥相问，江潮来未来。
秋日重游穹窿山海云精舍
姚广孝（明代）

迢递青村外，崎岖紫逻间。过林才见日，到渡不逢山。

一室依岩险，双扉傍竹閒。曾看云际鹤，向暮独飞还。
打毬诗
赵佶（宋代）

锦袍骏马晓棚分，一点星驰百骑奔。夺得头筹须正过，无令绰拨入邪门。
春夜洛城闻笛
李白（唐代）

谁家玉笛暗飞声，散入春风满洛城。
此夜曲中闻折柳，何人不起故园情。
感事十诗上李侍郎
陈造（宋代）

长松倚绝壑，高萝缠绵之。
苍山屹半空，白云相因依。
挥策马不前，自问此何时。
圣贤运化枢，奇髦各骛驰。
踯躅诸儒后，槁暴穷山为。
盘木贵有因，平心勿嗟咨。
寄澜公二首 其二
贯休（唐代）

荒乱抛深隐，飘零远寓居。片云无定所，得力是逢渠。

瀑灂群公社，江崩古帝墟。终期再相见，招手复何如。
即事
刘克庄（宋代）

峤南气候异中州，多病谁令作远游。
瘴土不因梅亦湿，飓风能变夏为秋。
方眠坏絮俄敷簟，已着轻絺又索裘。
自叹幻身非铁石，天涯岂得久淹留。
自施秉放舟至镇远
莫友芝（清代）

眼谢飞电激，耳续怒雷閧。前山戢首揖，后岭折腰送。

隆冬江益清，妙转势逾纵。石门重百关，天影割一缝。

去来讶无路，大笑落深瓮。幽奇幻神怪，鞭箠杂麟凤。

高岩削仍皴，清籁断还弄。经雪万松花，悬泉一川雺。

昨来困泥淖，竟日积愁恐。舟行如释负，快意诧难共。

同侪竞歌赏，登岸惜倥偬。追逋失已多，回首如一梦。
赵侍郎看红白牡丹因寄杨状头赞图
殷文圭（唐代）

迟开都为让群芳，贵地栽成对玉堂。
红艳袅烟疑欲语，素华映玉只闻香。
剪裁偏得东风意，淡薄似矜西子妆。
雅称花中为首冠，年年长占断春光。
忆仙姿·曾宴桃源深洞
李存勖（五代）

曾宴桃源深洞，一曲清歌舞凤。长记欲别时，和泪出门相送。如梦！如梦！残月落花烟重。(欲别时 一作：别伊时)
题上清方壶山水
陈煇（清代）

曾过蓬岛访茅君，路入中峰紫翠分。琪树寒生双涧石，石门秋卧半潭云。

捲帘山色当窗见，拂轸溪声入坐闻。何日暂辞尘服累，青松白鹤日为群。
南歌子 忆木香书室，时杭信云欲移居
谈印梅（清代）

檐雨窗多藓，瓶风研有花。夜深归去月西斜。长认一灯红出、碧窗纱。

往事随流水，乡心托暮霞。纵教身似返林鸦。只恐木香棚外、已天涯。
观兢渡次壁间绝句四首 其四
王庭圭（宋代）

心如止水贮空明，还似虚舟尽日横。妙语忽然穿月胁，笔端那有俗间情。
悼亡儿果祥诗十首 其二
王世贞（明代）

一病无旬日，奄然丧此身。何心吾在世，无计尔为人。

昨抚犹如玉，今看已作尘。平生娱弄物，触着暗伤神。
次韵九弟游云居
李彭（宋代）

禁足同僧夏，秋风倚杖前。扪萝怀鸟道，著屐到壶天。

霜月悬崖腹，参旗落枕边。营诗嗟锦尽，老语不须传。
赠休斋沈老丈
葛绍体（宋代）

酒边风月是诗情，平淡精神最老成。
每爱晋人标韵别，发挥天趣更渊明。
相和歌辞。子夜警歌二首
陆龟蒙（唐代）

镂碗传绿酒，雕炉熏紫烟。谁知苦寒调，共作白雪弦。

恃爱如欲进，含羞出不前。朱口发艳歌，玉指弄娇弦。
游香岩寺 其二
陶澄（清代）

披榛造幽微，转侧信险绝。天风振衣袂，阴涧依冰雪。

苔生佛堂振，净影映眉睫。山僧归无期，晨夕梵呗缺。

吁嗟末法法，象教殊未灭。何人开溟蒙，特具广长舌。
题织锦璇玑图
孔平仲（宋代）

晞草露如郎行薄，乱花风似客情多。归鸿见处弹珠泪，语燕闻时敛翠蛾。
剑浦道中二首 其一
李纲（宋代）

宿雾霏霏隐翠岚，傍溪幽石自巉岩。樵歌递响来危径，渔网连舟集小潭。

野渡无人閒寂寂，林花著雨落毵毵。谁知逐客凄凉意，岁宴南迁剑浦南。
赠护仁监院
曾巩（宋代）

人贫举世今为甚，僧事新年始更多。
食粝衣穿虽扰扰，构虚基险自峨峨。
诛茅改筑君初有，系马长吟我暂过。
但觉满山金碧涧，不知谁到为烟萝。
宴清都 咏杨妃山茶
陈维崧（清代）

几朵僧房吐。东风里，胭脂浅淡偷注。空王斋院，艳阳天气，红香盈树。

邻娃漫斗轻盈，尽玉茗、明妆缟素。总输伊，睡足春酥，脸潮分外娇嫭。

凭阑小字轻呼，花如解恨，暗垂红箸。依稀记得，宁王玉笛，花奴羯鼓。

古佛堂西弄影，怅旧日、花容何处。又夜来、细雨霖铃，黯然无语。
来青轩
朱彝尊（清代）

天书稠叠此山亭，往事犹传翠辇经。
莫倚危栏频北望，十三陵树几曾青？
丞相二章
梅尧臣（宋代）

丞相之拜，冠弁旅至。
乘马载驱，如彼钜瀦。
有鴈有鹜，有龟有鱼。
烝然来萃，翔泳啸呼。
十十九岁自题小像 其一
左宗棠（清代）

祇恐微才与世疏，圣明何事耻端居。河渠贾让原无策，盐铁桓宽空著书。

学道渐知箴快犊，平情敢妄赋枯鱼。幽间岁月都无累，精舍优游乐有余。
中秋
张侃（宋代）

中秋添月色，携酒上金台。世事无穷尽，江山入句来。
再和戏黄玉泉
郑清之（宋代）

黄公辞酒垆，经笥捧便腹。
读书饥鸢声，了了崇文目。
陂澄万顷波，巢寄一枝木。
戏题百姓眼，自笑孤舘独。
辙涸聊相濡，神液未容漉。
啸歌匪弹剑，悁隘殊躄足。
文织牺尊黄，句弦绮琴绿。
不见蠏杯持，徒费尔雅读。
坐对罂卧墙，空有叶映竹。
枯肠但茶搜，燥吻迟膏沃。
主人如马瘦，酒使欠猩仆。
思折酤媪券，欲访义浆玉。
喟兹鲸吸量，眇矣龙骧斛。
灵根日灌溉，诗课自程督。
试当阅医经，薄酿借神麴。
共醉灵均丝，未问长房菊。
饮兴非有期，衣晒宁免俗。
杯勺虽不胜，呕泄听随属。
懒叠阳关三，肯竞枭博六。
不饮但麦豆，颇胜刘文叔。
醉骑黄犊孙，归玩墨君族。
子为评酒名，拟号安晚醁。
苦风号子
屈大均（明代）

朝朝牵百丈，苦恨打头风。山水怜予甚，相留作钓翁。
读白乐天传及文集 其一
韩维（宋代）

才高文赡富诗名，感物伤时动有情。不识无生真自体，一尘才遣一尘生。
水龙吟 金陵雪后西望
黎廷瑞（宋代）

不知玄武湖中，一瓢春水何人借。裁冰剪雨，等闲占断，桃花春借。

古阜花城，玉龙盐虎，夕阳图画。是东风吹就，明朝吹散，又还是、东风也。

回首当时光景，渺秦淮、绿波东下。滔滔江水，依依山色，悠悠物化。

璧月琼花，世间消得，几多朝夜。笑乌衣、不管春寒，只管说、兴亡话。
雨后早发永宁
薛能（唐代）

春霖朝罢客西东，雨足泥声路未通。

独爱千峰最高处，一峰初日白云中。
寓江西泥田周氏祠
王粹（明代）

客里风光意若何，沂滨堂上见巍峨。远山烟扫画图见，乔木春巍鸟雀歌。

篆石有文官派远，竹床无暑晚凉多。分明人物衣冠盛，何幸身从此地过。
赠闻一上人
张蠙（唐代）

见面虽年少，闻名似白头。玄谈穷释旨，清思掩诗流。

果落痕生砌，松高影上楼。坛场在三殿，应召入焚修。
同友人游黄山
汤宾尹（明代）

冒雨穿山羡未曾，息肩无寺寺无僧。
宽围白浪身千叶，峭入青天手一藤。
龙吼药炉舂急杵，猿调茶鼎煮孤灯。
与君伸脚量峰碛，踏着云光不记层。
颂古三十二首
释明辩（宋代）

试问人间有底忙，好将春事报春光。
直饶日日花前醉，一季都来九十场。
中巖圜老像赞
陆游（宋代）

我遊中巖，拜师於床。
巍巍堂堂，鳳举龙骧。
公住无为，访我成都。
鳳辩纵横，玉色敷腴。
别未十日，梁木告摧。
我如飞蓬，万里南来。
孰谓窮山，乃瞻儀形。
牆壁说法，况此丹青。
送何水部蒙出牧袁州
盛度（宋代）

文昌郎位改清资，乞领鱼符赋式微。
雉省月寒慵夜直，隼旟风细喜秋归。
宜春酒助新开宴，侍史香余旧赐衣。
客向西山思井旧，莫教沤鸟见人飞。
白龙洞
邹浩（宋代）

洞门寂寂昼常阴，谁识行天济物心。
金翅影沉超永劫，玉毫光现契圆音。
滂沱普润三千界，叆叇浓兴一万寻。
天子六龙方在御，不应头角閟幽深。
归来即事再用前韵寄霍东崖元方（四首）
宋讷（明代）

行止常惊坎窑中，衰年欲作嗫嚅翁。
才华不是鸣阳凤，踪迹浑如踏雪鸿。
黄犊陇头蓑笠雨，白驹场上几筵风。
祇知此意堪娱老，未信先生不我同。¤
建隆郊祀八首 其八 送神用《高安》。
郊庙朝会歌辞（宋代）

倏兮而来，忽兮而回。云驭杳邈，天门洞开。
胡笳十八拍 第九拍
李纲（宋代）

五陵佳气无时无，龙种自与常人殊。一去紫台连朔漠，骨肉满眼身羁孤。

金鞭断折九马死，邂逅岂即非良图。人间俯仰成今古，岂忆当殿群臣趋。
咏纸鸢
方芳佩（清代）

剪纸为形骨相寒，常依稚子博悲欢。偶然得藉微风力，却要旁人仰面看。
月下
吕本中（宋代）

白鸥笑汝不能饮，澄江恼人勤作诗。可惜南楼好风月，只无春柳对琼枝。
溪山读书图
袁华（明代）

溪山读书处，衡宇窈且深。白云起层巅，嘉禾秀繁阴。

缅怀郑谷耕，时为梁甫吟。斯人不可见，拄笏对遥岑。
侯元进赋待凤堂佳句见邀同作
周紫芝（宋代）

见说封君竹，风枝饱岁寒。会看双鸑鷟，飞下碧琅玕。

恶鸟良复厌，闲花吹自残。绝知门可款，梦对小檀栾。
白龟池
钱闻诗（宋代）

僧义来庵穴一池，皆言池下有灵龟。
色如玉白隐难见，那使武昌人得之。
飞来寺留别吴邑侯次梁景行韵
李瑜（明代）

看到公心水月羞，民歌柏柏起南州。日边忧国将成老，郭外行春未尽头。

又到饥寒愁赤子，忍看琴鹤上孤舟。追随征路无穷意，更借飞来几日游。
百字令 其一 送陈康侯之毗陵
沈皞日（清代）

紫梨簪笔，正玉河、柳色倡条堪折。宣武门西樽酒在，又是歌骊牵别。

水驿灯深，旗亭曲罢，冷树枫吹叶。扬鞭一去，夕阳千里明灭。

留我且住无端，豆花丝雨，梦绕东风歇。谁倚梅边横短笛，芳草天涯愁绝。

孙楚楼头，昭王台下，两地心同结。荇篖野店，夜来何处吟月。
代赠吉祥寺碧云上人
卢龙云（明代）

并入招提境，慈云护吉祥。飞来山共碧，映处谷为光。

缥缈诸天外，纷纶慧日旁。萧斋能礼客，时拟惠休章。
笺年老逢春八首·这般意思难名状
邵雍（宋代）

笺云：阴阳初感处，天地未分时。
言语既难到，丹青何处施。
菩萨蛮·还丹根蒂将何作
李真人（元代）

还丹根蒂将何作。须凭金火相销铄。金火得长生。方成夫与妻。夫妻情重重。共隐真人洞。真洞约回期。天符来便归。
和孙叔康寄示上元
韦骧（宋代）

闻说邦人庆上元，使君同乐具宾筵。朱轓不得陪清赏，明月空宾共此圆。

和气暗随香穗散，微风轻送烛花偏。谩将鄙句追高会，已负当时白玉船。
盘洲杂韵上 木芙蓉
洪适（宋代）

川陆有芙蓉，名同物不同。采江搴木句，作么误韩公。
颂古一百则
释正觉（宋代）

宗说般般尽强为，流传耳口便支离。
种田博饭家常事，不是饱支人不知。
支饱明知无所求，子房终不贵封侯。
忘机归去同鱼鸟，濯足沧浪烟水秋。
催海棠二首
姚勉（宋代）

把酒叮咛蜀海棠，睡红何似未忺妆。
不嫌老杜吟无句，定为渊材恨少香。
幽事二首 其二
陆游（宋代）

野馆多幽事，畸人无俗情。静分书句读，戏习酒章程。

药褚藏难见，棋枰算未成。悠然寄孤啸，吾岂固逃名。